Obama verkort Wikileaks-fluitjieblaser se vonnisChelsea Manning het in 2010 hierdie foto van haarself in ‘n pruik en met grimering aan na haar toesighouer gestuur Foto: Wikipedia By Source (WP:NFCC#4), Fair use, https://en.wikipedia.org/w/index.php?curid=40324755 Pres. Barack Obama van Amerika het op sy derde laaste vol dag in dié kantoor die vonnis van Chelsea Manning, die soldaat wat duisende geheime dokumente in 2010 aan Wikileaks uitgelek het, verkort. Chelsea Manning, wat aanvanklik tot 35 jaar tronkstraf gevonnis is, sal nou op 17 Mei vrygelaat word. Wikileaks het verlede week gesê Julian Assange, die webwerf se redakteur, sal instem tot uitlewering na Amerika indien Manning vrygelaat word. Dit is nog nie duidelik of Assange, wat vir spioenasie ondersoek word, nou sy belofte sal gestand doen nie. ŉ Lid van sy regspan het egter gesê hy staan by sy verklarings. ŉ Beampte van die Withuis het egter gesê daar is geen verbintenis tussen Manning se verkorte vonnis en Assange se uitlatings nie. Manning is die bekendste van die 273 individue wie se vonnisse Dinsdag deur die president verkort is. Manning het ŉ wêreldwye debat oor regeringsgeheime uitgelok toe sy meer as 700 000 dokumente, video’s, diplomatieke sendings en oorlogsverslae aan Wikileaks uitgelek het. Paul Ryan, speaker van die Huis van Verteenwoordigers en ŉ Republikein, het in ŉ verklaring gesê dit is “verregaande”. Hy het gesê die besluit skep ŉ “gevaarlike presedent” vir diegene wat inligting oor nasionale sekuriteit uitlek. Republikeinse senator Tom Cotton het gesê die inligting het soldate, intelligensiebeamptes, en diplomate se lewens in gevaar gestel. “Ons moenie ŉ verraaier soos ŉ martelaar hanteer nie.” Manning se appèlprokureurs Nancy Hollander en Vince Ward het in ŉ gesamentlike verklaring gesê Manning het die langste vonnis nog ooit as fluitjieblaser in die geskiedenis van Amerika uitgedien. “Die inligting wat sy bekend gemaak het was in openbare belang en het nooit enige skade berokken vir Amerika nie. Die vonnis was nog altyd buitensporig en ons is verheug dat geregtigheid nou geskied nadat die vonnis verkort is.” Manning is as ‘n man, Bradley Manning, gebore, maar identifiseer as ‘n vrou. Lees Assange se verklaring op die eerste dag van Manning se verhoor.